****

OBJAVA ZA MEDIJE

**Novi uspjeh HEP-a u Sloveniji**

**HEP ĆE ELEKTRIČNOM ENERGIJOM OPSKRBLJIVATI LUKU KOPER**

**LJUBLJANA, 27. STUDENOGA 2015**. – **HEP Energija, tvrtka za opskrbu električnom energijom na slovenskom tržištu, dala je najpovoljniju ponudu za opskrbu električnom energijom Luke Koper. Dvogodišnji ugovor ukupno je vrijedan 1,8 milijuna eura.**

HEP Energija, koja je u svibnju 2015. osvojila ugovor za opskrbu električnom energijom Grada Ljubljane, dok je HEP d.d. u veljači iste godine osvojio natječaj Slovenskog operatora distribucijskog sustava (SODO) za pokriće gubitaka i zajamčenu opskrbu za 2016. i 2017. godinu. U ovom trenutku HEP Energija ima više od 150 kupaca i preko 3.000 obračunskih mjernih mjesta, čime je osvojila pet posto slovenskog tržišta električne energije u segmentu poslovnih korisnika.

„*Luka Koper je kupac velikog volumena jednako kao i Grad Ljubljana kojeg već opskrbljujemo zajedno s nizom slovenskih tvrtki. Ovaj novi poslovni uspjeh dokazuje da je HEP konkurentan i sposoban odgovoriti na najzahtjevnije potrebe svojih kupaca, na susjednim tržištima, gdje smo sve prisutniji. Ugovor s Lukom Koper, vrijedan 1,8 milijuna eura, važan je dio strategije širenja HEP-a u regiji.*“, istaknuo je Perica Jukić, predsjednik Uprave HEP d.d.-a ususret današnjem, prvom sastanku s kupcima i poslovnim partnerima HEP Energije u Ljubljani, na kojem će prisustvovati i Vesna Terzić, izvanredna i opunomoćena veleposlanica Republike Hrvatske u Republici Sloveniji.

Predsjednik Uprave HEP d.d.-a je dodao kako je Ljubljana trenutno jedini grad u Sloveniji koji u potpunosti koristi „zelenu energiju“. „*Ponosni smo da možemo energijom iz obnovljivih izvora HEP-a opskrbljivati Ljubljanu, koja će iduće godine nositi titulu Zelene prijestolnice Europe. Luka Koper i Ljubljana su najbolji dokaz da HEP grupa svojom snagom i širokom paletom energetskih usluga može odgovoriti na sve izazove koje donosi budućnost energetskog tržišta*.“, rekao je Jukić.

Kontakt: Sektor za korporativne komunikacije (odnosisjavnoscu@hep.hr); 098/355-682